《题瑞松亭》
宋代·李处权

德积固有源，吉卜可无地。
要知青囊术，讵尽黄壤计。
翁族鼎七青，籍甚月旦议。
五车闻善训，三迁见深意。
父屯兄弟间，接武广寒桂。
世方慕朱紫，此道非我贵。
而今二阮贤，风雅果未坠。
婆娑竹林下，颇用文章戏。
诸郎赤凤麟，唾手可高位。
惟松岁寒质，似抱君子器。
伟此无情物，胡然效斯瑞。
天人理则悬，声闻在交际。
我行几千里，岁晚飘零至。
升亭整素冠，敬仰动长喟。
冢木助芊芊，前山益佳气。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。